喺一個正常行緊嘅人腦入面，有數以百億計嘅神經細胞無時無刻喺度各自以唔同嘅頻率射訊號，當中有啲神經細胞會以 10 Hz 嘅頻率射，有啲會以 15 Hz 嘅頻率射... 如此類推，而所謂嘅腦電波（brainwave）就係指唔同頻率分別有幾多神經細胞喺度射訊號，例如如果家陣話 10 Hz 嘅腦電波有大嘅振幅，意思即係指有好多神經細胞喺度以 10 Hz 嘅頻率射訊號。